CELEX: 32008R0365
Language: bg
Date: 2008-04-23 00:00:00
Title: Регламент (ЕО) № 365/2008 на Комисията от 23 април 2008 година за приемане на програма от ad hoc модули за 2010, 2011 и 2012 г. за извадковото изследване на работната сила, предвидено в Регламент (ЕО) № 577/98 на Съвета Текст от значение за ЕИП

24.4.2008   
            
            
               BG
            
            
               Официален вестник на Европейския съюз
            
            
               L 112/22
            
         
      РЕГЛАМЕНТ (ЕО) № 365/2008 НА КОМИСИЯТА
   
   от 23 април 2008 година
   за приемане на програма от ad hoc модули за 2010, 2011 и 2012 г. за извадковото изследване на работната сила, предвидено в Регламент (ЕО) № 577/98 на Съвета
   (текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Регламент (ЕО) № 577/98 на Съвета от 9 март 1998 г. относно организацията на извадково изследване на работната сила в Общността (1), и по-специално член 4, параграф 2 от него,
   като има предвид, че:
   
               (1)
            
            
               Съгласно член 4, параграф 2 от Регламент (ЕО) № 577/98 е необходимо да се определят елементите на програмата от ad hoc модули за 2010, 2011 и 2012 г.
            
         
               (2)
            
            
               Насоките за политиките по заетостта (2005—2008 г.), приети с Решение 2005/600/ЕО на Съвета (2), „Пътната карта за равенство между жените и мъжете“ на Европейската комисия (3) и Европейският пакт за равенството между половете (4) насърчават държавите-членки да предприемат мерки за постигането на по-доброто равновесие между професионалния и личния живот за всички по отношение на детски заведения и социални заведения за други лица на чужда издръжка и поощряването на отпуск за гледане на дете както за жените, така и за мъжете. Следователно, за да може да се измери ефектът от неотдавнашните политики в тази област, би било от основно значение да се събира съответната информация с помощта на ad hoc модула за 2010 г.
            
         
               (3)
            
            
               Резолюцията на Съвета от 17 юни 1999 г. за равните възможности за хора с увреждания (5) посочва необходимостта от изчерпателни и сравними данни за положението на пазара на труда на хората с увреждания. Освен това Европейският план за действие на Комисията относно равните възможности на хората с увреждания (6), който съсредоточава вниманието върху активната интеграция на хората с увреждания, следва да бъде наблюдаван. Следователно тази информация следва да се събира с помощта на ad hoc модула за 2011 г.
            
         
               (4)
            
            
               Съществува потребност от изчерпателни и сравними данни за преминаването от професионален живот към пенсиониране с оглед на това да се проследява напредъкът в общите цели на Европейската стратегия по заетостта и на отворения метод на координация в областта на пенсиите, инициирани от Европейския съвет от Лаакен през декември 2001 г. И двата процеса имат за свой приоритет на действие насърчаването на активното остаряване и удължаването на професионалния живот. Следователно информацията за положението на пазара на труда на по-възрастните работници и основните фактори, определящи тяхното участие в пазара на труда и различните етапи, през които те преминават, следва да се събира с помощта на ad hoc модула за 2012 г.
            
         
               (5)
            
            
               Регламент (ЕО) № 430/2005 на Комисията от 15 март 2005 г. за прилагане на Регламент (ЕО) № 577/98 на Съвета относно организацията на извадково изследване на работната сила в Общността по отношение на кодификацията, която ще се използва за предаване на данни от 2006 г. нататък, и на използването на подизвадка за събиране на данни по структурните променливи (7) определя характеристиките на извадката, която да се използва за събиране на информация по ad hoc модули.
            
         
               (6)
            
            
               Предвидените в настоящия регламент мерки са в съответствие със становището на Статистическия програмен комитет, създаден с Решение 89/382/ЕИО, Евратом на Съвета (8),
            
         ПРИЕ НАСТОЯЩИЯ РЕГЛАМЕНТ:
   Член 1
   Приема се програмата от ad hoc модули за извадково изследване на работната сила за 2010, 2011 и 2012 г., както е установена в приложението.
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 23 април 2008 година.
      
         
            За Комисията
         
         Joaquín ALMUNIA
         
         
            Член на Комисията
         
      
   
   
      (1)  ОВ L 77, 14.3.1998 г., стр. 3. Регламент, последно изменен с Регламент (ЕО) № 1372/2007 на Европейския парламент и на Съвета (ОВ L 315, 3.12.2007 г., стр. 42).
   
      (2)  ОВ L 205, 6.8.2005 г., стр. 21.
   
      (3)  Приета на 1.3.2006 г., COM(2006) 0092 окончателен.
   
      (4)  Заключение на председателството на Европейския съвет от Брюксел от 23 и 24 март 2006 г.
   
      (5)  ОВ C 186, 2.7.1999 г., стр. 3.
   
      (6)  COM(2003) 0650.
   
      (7)  ОВ L 71, 17.3.2005 г., стр. 36. Регламент, последно изменен с Регламент (ЕО) № 973/2007 (ОВ L 216, 21.8.2007 г., стр. 10).
   
      (8)  ОВ L 181, 28.6.1989 г., стр. 47.
   
      ПРИЛОЖЕНИЕ
      ИЗСЛЕДВАНЕ НА РАБОТНАТА СИЛА
      Многогодишна програма от ad hoc модули
      1.   СЪВМЕСТЯВАНЕ НА РАБОТАТА И СЕМЕЙНИЯ ЖИВОТ
      Списък на променливите: предстои да бъде определен преди декември 2008 г.
      Референтен период: 2010 г.
      Обхванати държави-членки и региони: всички.
      Извадка: Извадката трябва да отговаря на изискванията на приложение I, точка 4 от Регламент (ЕО) № 430/2005 на Комисията.
      Предаване на резултатите: преди 31 март 2011 г.
      2.   ЗАЕТОСТ НА ХОРАТА С УВРЕЖДАНИЯ
      Списък на променливите: предстои да бъде определен преди декември 2009 г.
      Референтен период: 2011 г.
      Обхванати държави-членки и региони: всички.
      Извадка: Извадката трябва да отговаря на изискванията в приложение I, точка 4 от Регламент (ЕО) № 430/2005 на Комисията.
      Предаване на резултатите: преди 31 март 2012 г.
      3.   ПРЕХОД ОТ ПРОФЕСИОНАЛЕН ЖИВОТ КЪМ ПЕНСИОНИРАНЕ
      Списък на променливите: предстои да бъде определен преди декември 2010 г.
      Референтен период: 2012 г.
      Обхванати държави-членки и региони: всички.
      Извадка: Извадката трябва да отговаря на изискванията на приложение I, точка 4 от Регламент (ЕО) № 430/2005 на Комисията.
      Предаване на резултатите: преди 31 март 2013 г.